Исломда оптимизм ғояларининг ифодаланиши. - Баҳоуддин Нақшбанд ёдгорлик мажмуаси маркази\nИсломда оптимизм ғояларининг ифодаланиши.\n28 октябр 2019 й.\n155 марта ўқилди.\nОптимизм сўзи ёрқин келажакка ишонч, ҳаётга ижобий нуқтаи назардан қарашни ифодалайди. Оптимист инсон дунё ажойиб, унда жуда кўп орзу ва мақсадларга эришиш имконияти мавжуд, энг ёмон ҳолатлардан ҳам чиқиш йўли албатта топилади, барча инсонлар яхши деган фикрда бўлади. Муқаддас динимиз исломда ҳам инсонларни оптимист бўлишга чақирилади. Масалан, Қуръони каримда Аллоҳ таоло мўъминларга ёмон деб ўйлаган нарсаларида улар учун кўп яхшиликлар борлигини уқтиради. Бу билан Аллоҳ таоло мўминларни тақдир синовлари олдида тушкунликка тушмай, яхшиликлар келишидан умидвор бўлишга чақиради. Бу борада улуғ саҳобий ҳазрати Умар р.а. нинг айтган ушбу сўзлари ҳам мусулмонлар ўртасида жуда машҳурдир: “Бир кишидан ёмонлик кўрсанг, унинг етмишта яхши томонини ўйла”.\nКелинг шу ўринда оптимистик характерни шакллантириш учун замонавий психологлар таклиф қилаётган 5 та босқични исломнинг бу борадаги қарашлари билан қиёслаб кўрамиз:\n1.Пессимизм (воқеликка салбий томондан баҳо бериш)дан фойдаланиш. Психологлар фикрича, пессимизм қийинчиликлар, тўсиқлар ва омадсизликка сабаб бўлувчи бошқа барча факторларни инобатга олишга ундайди. Ислом динида ҳам яхшиликка умид қилиш билан бирга қийин вазиятларда ақл, тадбир ва эҳтиёткорлик билан иш тутишга буюрилади.\n2.Оптимистлар ёмон ҳолатлар бир лаҳзалик, ташқи таъсирлар натижасида содир бўлган деб қабул қилишади, шунинг учун ёмон ҳиссиётларга қаттиқ берилишмайди. Маълумки, исломда бу дунё ва ундаги барча нарсалар ўткинчи эканлиги ҳамда яхшилик ва ёмонлик Аллоҳдан эканлиги мунтазам уқтирилиб, мусибатда мўминларни чиройли сабр қилишга чақирилади.\n3.Воқеликка ҳаққоний баҳо бера олиш. Тажрибаларнинг кўрсатишича, оптимистлар ўз режаларини амалга ошириш имконияти йўқлигини билганда, бунга тез кўникишади ва янги лойиҳалар устида иш бошлашади. Пессимист эса натижани тан олишни хоҳламай беҳуда куч ва вақт сарфлашда давом этади ёки қўли ишдан совиб, тушкунликка тушиб қолади. Мусулмон эса бир ризқ эшиги ёпилганда бошқаси албатта очилади деган эътиқод билан яшайди.\n4.Атрофдагилар ҳақида яхши фикрда бўлиш. Бу ҳақда Қуръони каримнинг “Ҳужурот” сураси 12-оятида “Эй, иймон келтирганлар, кўп гумон қилишдан четланинглар. Гумоннинг баъзиси ҳам гуноҳга олиб борур” деб марҳамат қилинган.\n5.Ўтмишдаги хатоларини таҳлил қилиш. Оптимист инсон қилган хатолари учун ўзини кечира олмай, келажагини ҳам барбод қилмайди. Аксинча, хатоларнинг юзага келиш сабабларини аниқлаб, келажаги учун улардан тўғри хулосалар чиқара олади. Исломда ҳам астойдил қилинган тавба билан инсон гуноҳлардан пок бўлиши таъкидланган ва мусулмонлар инсонларни ўтмишдаги хатолари учун маломат қилишдан қаттиқ қайтарилганлар.\nЮқоридагилардан хулоса қиладиган бўлсак, исломда қалб хотиржамлигига эришиш, келажакка умид билан осуда ва бахтли ҳаёт кечириш йўллари аниқ баён қилиб берилган. Демак, бемалол айтишимиз мумкинки, ислом асосида ҳаёт кечирувчи мўъминлар энг яхши оптимистлардир.\nБухоро шахар “Хўжа Таббанд” жомеъ масжиди\nимом хатиби Азиз Ашуров


Лондон, Рим, Мадрид. Дербилар ва уик-энднинг ўтказиб юбориб бўлмайдиган бошқа супер тўқнашувлари\nБугундан Европа чемпионатларида навбатдаги тур ўйинлари бошланади. Албатта, жуда қизиқарли ва томошабоп ўйинлардан холи бўлмаган ушбу дам олиш кунлари ҳам футбол мухлисларига ёқиб тушса керак. Англияда биратўла иккита катта дерби – Ливерпуль ва Шимолий Лондон тўқнашувлари рўй берса, Испания навбатдаги Эл Класикони ҳавол этади. Италияда ҳам ўта қизиқарли икки учрашув бор. Шунингдек, бугундан Россияда чемпионати ҳам қолган жойидан давом этишини эслатиб ўтиш жоиз.\nТОТТЕНҲЭМ – АРСЕНАЛ (2 март, 17:30)\nБосим «Тоттенҳэм»нинг энг асосий душманидир. Январь ойи бошларидаги «Манчестер Юнайтед»га қарши ўйинда Ҳарри Кейн жароҳат олганди. У ва Аллисиз қолган Почеттино шогирдларидан ҳеч ким ҳеч нарса кутмай турган пайтда, жамоа жуда кучли ўйин намойиш қилди ва қаторасига беш ўйинда ғалаба қозонди ва «Манчестер Сити»га яқинлашиб олди. Европа Чемпионлар Лигасида «Боруссия» ҳам йирик ҳисобда тор-мор этилди. Кейн қайтгач, ана энди, ҳамма «тақачилар»нинг ҳатто чемпионлик пойгасига аралашиши мумкинлигини айта бошлаганда эса...\nҚаторасига икки мағлубият. Аввал «Бёрнли»дан, кейин эса, каттароқ муаммолар гирдобида қолган «Челси»дан. Бу икки мағлубият «Тоттенҳэм»нинг аҳволини бироз қийинлаштириб қўйди. Энди Почеттино турнир жадвалида тепага эмас, пастга қарашга мажбур. Зеро уч жамоа яқинлашиб келмоқда ва «Тоттенҳэм» ҳатто кучли тўртликдан ҳам тушиб кетиши мумкин. Март ойида «Тоттенҳэм»ни ушбу дербидан ташқари, «Саутҳэмптон» ва «Ливерпуль» майдонига қийин сафар ва яна бир Лондон дербиси, «Кристал Пэлас»га қарши ўйин кутиб турибди. Орада Чемпионлар Лигаси ҳам борлигини эътиборга олсак, мавсумнинг энг муҳим палласи бошланмоқда, деб бемалол айтиш мумкин.\n«Арсенал» эса, ЕЧЛ йўлланмаси учун курашда «Тоттенҳэм»нинг рақиби саналади ва жамоалар ўртасидаги фарқ атиги 4 очкони ташкил қилмоқда. Демак, ғалаба «Арсенал»ни рақибига анча яқинлаштиради. Эмери шогирдлари нисбатан кучсиз жамоаларга қарши чиройли, ҳужумкор ва самарали ўйин кўрсатаётган бўлса-да, топ-ўйинларда муаммоларга дуч келмоқда. Жамоа ушбу мавсумда фақат «Челси» устидан ғалаба қозонди холос, қолган топ-учрашувларда ё мағлубиятга учради ёки дуранг қайд этди. Сафардаги ўйинларда «Олд Траффорд»даги дуранг билан мақтаниши мумкин холос. Яна бир нохуш статистика – «Тоттенҳэм» «Арсенал»га қарши уй ўйинларида охирги 7 ўйиннинг 5тасида ғалаба қозонган. Почеттино мураббийлиги остида «Тоттенҳэм» ўз майдонида мағлубиятга учрамаган.\nТаркиблар борасида «Тоттенҳм» сафида Деле Алли ва Дайер ҳамон сафдан четда қолмоқда. «Арсенал»нинг эса, ҳимоя чизиғида муаммолар ҳамон жиддий. Эктор Беллерин вап Ҳолдинг узоқ муддатга сафдан чиқишган. Лихштайнер ҳали машғулотларга қайтмади, бунинг устига жаамоа етакчиси Косьелнининг ҳам ушбу ўйинда қатнашиши сўроқ остида қолмоқда.\n«Тоттенҳэм» учун бу ўйин Дортмундга сафар олдидан бўлаётгани ва атиги уч кун ўтиб ЕЧЛда муҳим ўйин борлигини эътиборга олсак, Почеттинонинг аҳволига ҳавас қилиб бўлмайди. Айтганча, «Тоттенҳэм» АПЛда ушбу мавсумда ҳали дуранг ўйнамаган жамоа бўлиб қолмоқда.\nЛАЦИО – РОМА (3 мартга ўтар кечаси, 00:30)\nСўнгги йилларда, ниҳоят, «Рома» ва «Лацио» биргаликда юқори ўринлар учун курашишни бошлашди ва Рим дербиси энди нафақат алоҳида ўйиндаги қарама-қаршилик, балки турнир жадвалидаги ўринлар учун ҳам муҳим курашга айланган.\n«Рома» 44 очко билан «Милан»дан бир очко кам очко жамғарган ҳолатда, 5-ўринда бормоқда ва Чемпионлар Лигаси йўлланмаларидан бирини қўлга киритиш учун кураш олиб бориши шубҳасиз. «Лацио» ҳам ўтган мавсумда кучли тўртлик учун жиддий кураш олиб борган ва сўнгги турларда четга чиққанди. Бу сафар «Лацио» ҳамшаҳарлари билан турнир жадвалида қўшни бўлса-да, очколар («Лацио» ҳисобида 38 очко бор) борасида фарқ каттароқ. Бу ўйиндаги мағлубият «Лацио»ни нафақат тўртликдан анча узоқлаштириб юборади, балки, умуман, еврокубоклар учун имкониятни чеклаб қўяди. Чунки, «Аталанта» ва «Торино» жамоалари ҳам «Лацио» билан бир хил – 38тадан очкога эга.\nАйниқса, сўнгги бир ойда «Лацио»нинг натижалари анча пасайиб кетди. Жамоа сўнгги беш турда 3 марта ютқазиб, юқорида айтиб ўтилгандек, кучли тўртликдан узоқлашиб кетган бўлса, Европа Лигасида «Севилья»га ютқазди. Италия кубогида эса, Римда «Милан» билан дуранг қайд этилди – яъни бу мусобақада ҳам рақибларнинг имконияти каттароқ. Қайсидир маънода, бу ўйин Симоне Индзаги учун мавсумни қутқариб қолиш ва ҳеч бўлмаса, чемпионатни юқорироқ ўринда якунлаш учун сўнгги имкониятлардан биридир.\n«Лацио» сафида Жордан Лукаку, Валон Бериша ва Уоллес жамоага ёрдам бера олмайди. Меҳмонлар таркибида эса, Чингиз Ўндер машғулотларни бошлади ва балки, иккинчи бўлимда майдонга тушиши ҳам мумкин. Келаси ҳафтада «Рома» Португалияда жуда муҳим ўйинда, Чемпионлар Лигаси чорак финалига чиқиш учун ўйин ўтказади. Ди Франческо балки ўша ўйинга кўпроқ эътиборни қаратган ҳолда Рим дербисига таркиб танлаши ҳам мумкин.\nРЕАЛ – БАРСЕЛОНА (3 мартга ўтар кечаси, 00:45)\nКуни кеча «Барселона» Мадридда 3:0 ҳисобида ғалаба қозонди ва азалий рақибини Испания кубогидан чиқариб юборди. Бу ўйиндаги ғалаба эса, «Реал»нинг Ла Лигадаги имкониятларини бутунлай йўққа чиқариши мумкин. Ҳозирда турнир жадвалидаги фарқ 9 очкони ташкил қилмоқда ва фақат ғалаба қозонибгина, «Реал» ушбу турнирдаги интригани сал сақлаб қолиши мумкин. «Барселона»нинг «Реал» билан ўйинлардаги мағлубиятсиз серияси эса, 5тага етиб улгурганини ҳам ҳисобга олсак, бу вазифа жуда қийин бўлади. Сўнгги ўн йилликни оладиган бўлсак, «Барселона» Мадридда 10 марта ғалаба қозониб улгурди: 6:2, 2:0, 2:0, 3:1, 2:1, 4:3, 4:0, 3:2, 3:0, 3:0.\nМағлубият «Реал»ни нафақат «Барселона»дан, балки иккинчи ўринда бораётган «Атлетико»дан ҳам сезиларли фарқ билан узоқлаштириши мумкин.\nУмуман, «Сантьяго Бернабеу» «Барселона» учун ҳатто уй стадионидан ҳам қулай бўлиб бормоқда. Агар Суперкубок ўйинларини эътиборга олмасак, «Барселона» бу ерда қаторасига тўртинчи ғалабасига эришди ва буларнинг учтаси йирик ҳисобда қайд этилган. Демак, сўнгги йилларда каталонияликларнинг устунлиги яққол намоён бўлмоқда.\nТаркибларга келсак, ўтган ҳафта «Леванте» билан ўйинда майдондан четлатилган Начо дисквалификациясини ўтайди. Шунингдек, Марко Льоренте ва Иско ҳам жароҳатини тиклаб улгургани йўқ. «Барселона» таркибида ўтган ўйинларни кичик жароҳат туфайли ўтказиб юборган Артур Мело пайдо бўлиш эҳтимоли бор.\nЭВЕРТОН - ЛИВЕРПУЛЬ (3 март, 21:15)\n«Ливерпуль» бир қатор «тишсиз» ўйинларидан кейин «Уотфорд» билан ўйинда ўзига келди ва жавобсиз бешта гол уришга муваффақ бўлди. Айниқса, жамоа ҳимоячилари олдинги чизиқда жуда фаол бўлишганини эътироф этиш керак: Александр-Арнолд ва Робертсон ўз ҳисобларига иккитадан голли узатмани ёзиб қўйишган бўлса, Виржийл ван Дейк дубль қайд этди. Аммо «Уотфорд» эскидан «Ливерпуль»нинг «мижози» ҳисобланади. Бу жамоалар ўртасида «Энфилд»да бўлиб ўтган аввалги икки ўйин ҳам 5:0 ва 6:1 ҳисобида якунланган эди.\nКлопп ҳам бир ҳафта олдин таъкидлаганидек, «Эвертон» «ўлигини ташлайди» ва «Ливерпуль» яна бир жиддий синовдан ўтади.\nДербилардаги статистикага қарайдиган бўлсак, сўнгги 8 ўйинда «Эвертон» ғалаба қозона олмай келмоқда, охирги 19 ўйиндан атиги 1 маротаба «кўклар»нинг қўли баланд келган, холос. Аммо ўша ўйинларнинг қарийб ярми дуранг билан тугагани, «Эвертон» майдонида ўтган охирги 6 ўйиннинг 5тасида ҳам ғолиб аниқланмаганини эсласак, «Ливерпуль» учун барчаси у қадар осон эмаслигини кўрамиз. Ҳозирда Клопп жамоаси атиги 1 очколик фарқ билан пешқадамлик қилмоқда ва ҳар қандай йўқотилган очко жамоага қимматга тушиши муқаррар.\nЖамоаларнинг биринчи даврадаги ўйини ҳам кўпчиликнинг ёдида бўлса керак. Ўшанда «Эвертон» рақибига муносиб қаршилик қилган ва фақат охирги секундларда Пикфорднинг хатосигина «Ливерпуль»ни уч очко эгасига айлантирганди.\n«Эвертон» сафида Лейтон Бейнсдан ташқари, барча футболчилар сафда. «Ливерпуль» эса, ҳамон ҳимоя марказида Ловрен ва Гомеснинг соғайишини кутмоқда. Аммо тан олиш керак, Ван Дейкка шерикчилик қилаётган Жоэл Матип ҳам анча ишончли ўйин кўрсатмоқда. Шунингдек, «Олд Траффорд»да жароҳат олиб, майдонни эрта тарк этган Роберто Фирминонинг ҳам аҳволи сўроқ остида. «Уотфорд» билан ўйинда унинг йўқлигини билдиришмади, лекин муҳим дербида Фирминонинг майдонга тушмаслиги жуда катта йўқотиш бўлиши ҳам мумкин.\nНАПОЛИ – ЮВЕНТУС (4 мартга ўтар кечаси, 00:30)\nБу мавсумни А Серияда «Ювентус» янада барқарор ўтказмоқда ва режа бўйича баҳорда вазифа қисман бажарилиши ва бор имкониятни Чемпионлар Лигасига қаратишга имконият бўлиши керак эди. Биринчи қисм адо этилди, ҳозирда туринликлар энг яқин таъқибчидан 13 очко олдинда борган ҳолда турнир жадвалини бошқариб туришибди. Аммо Чемпионлар Лигасида «Атлетико»га қарши ўйин умид қилинган натижа билан тугамади ва энди кейинги босқичга чиқиш учун «Ювентус» ўз тарихида еврокубокларда амалга оширмаган иш - яъни икки тўп фарқини йўққа чиқариш керак бўлади. Агар ўтган йили «Реал» билан Туриндаги 0:3 ҳисобидан сўнг ҳам, жавоб ўйинида ютуққа яқин келинганини эсласак, ҳали ҳаммаси тугагани йўқ, албатта.\n«Ювентус» учун асосий турнирдаги муваффақиятсизлик А Сериядаги кайфиятга ҳам таъсир қилиши табиий. Ўтган турда Аллегри шогирдлари «Болонья»да аранг ғалаба қозонишди. Бош мураббийнинг айтишича, «Болонья», «Наполи» ва «Удинезе»га қарши ўйинлар айнан «Атлетико»га қарши жавоб ўйини учун тайёргарлик вазифасини ўташи керак. Демак, «Ювентус» бу ўйинда гол уриш, ҳужум қилиш учун кўпроқ ҳаракат қилишини тахмин қилса бўлади.\n«Ювентус»ни имкон қадар таъқиб қилаётган жамоа айнан «Наполи»дир. Неаполликлар учични ўриндаги «Интер»дан 9 очко олдинда бормоқда, 2019 йилда Анчелотти А Серияда ҳали мағлубият нималигини билмай келмоқда. Айниқса, ўз майдонидаги ўйинда мезбонлар ғалаба учун бор имкониятларини ишга солишлари табиий.\nТаркибларга қаралса, «Ювентус»нинг ҳолати бироз ёмонроқ. Дуглас Коста ҳали спорт формасида эмас, Куардадо ва Хедиранинг қайтишига ҳали вақт бор. Криштиану Роналду машғулотларда қатнашган бўлса-да. кичик жароҳати бор ва балки Аллегри унинг соғлиғи билан таваккалга йўл қўймаслиги мумкин.\n1 март. «Кальяри» – «ИНТЕР» (2 мартга ўтар кечаси, 00:30), «Аусбург» – «БОРУССИЯ» Д (2 мартга ўтар кечаси, 00:30)\n2 март. «Борнмут» – «МАНЧЕСТЕР СИТИ» (20:00), «МАНЧЕСТЕР ЮНАЙТЕД» – «Саутҳэмптон» (20:00), «Кан» – «ПСЖ» (21:00), «МИЛАН» – «Сассуоло» (22:00), «Боруссия» М – «БАВАРИЯ» (22:30)\n3 март «Фулҳэм» – «ЧЕЛСИ» (19:05), «Реал Сосьедад» – «АТЛЕТИКО» (22:30).


Исломда ўқилган илк жумъа\n602 кўриб чиқилди\nИсломдан аввал жумъа кунини “Аруба куни” деб номланар эди. “العَرُوبَةُ” – сўзи “аслзода араблар” деган маънони билдиради. Унинг яна бир номи – «явмул мазийд», яъни хайру баракот зиёда қилиб бериладиган кун. Аруба номини ўзгартириб, биринчи бўлиб жумъа деб номлаган зот Расулуллоҳ соллаллоҳу алайҳи васалламнинг катта боболари Каъб ибн Луайдир. Абу Қосим Суҳайлий (1114й -1185й) ўзининг “Ровзатул унуф фи шарҳис сийратун набий” номли китобида: “Каъб ибн Луай Аруба кунида биринчи бўлиб арабларни жамлаган ва ўша кунни жумъа деб номлаган зотдир. У ҳар жумъа куни қурайшликларни тўплаб, уларга хутба қиларди”. Жумъа сўзи эса “жамланиш” маъносини англатади.\nЖумъа намози Исро кечасида фарз бўлган, лекин мусулмонларнинг сони кам бўлгани сабабли Маккаи мукаррамада алоҳида масжид қуриб, ўқий оладиган ҳолатда эмасдилар. Шунинг учун ҳижратга қадар жумъа ўқилмаган. Мадинаи мунавварада Расулуллоҳ соллаллоҳу алайҳи васаллам ҳижрат қилмасларидан аввал яҳудийлар шанба, насоролар якшанба куни барчалари бир жойга жам бўлиб, ибодат қилишар эди.\nМадинанинг сардорларидан бири Асъад ибн Зурора розияллоҳу анҳу ҳафтанинг бир кунида мусулмонларнинг барчасини тўплаб, Аллоҳга зикр ва шукр қилиб намоз ўқишни фикрини қилди ва бу ишга жумъа кунини танлади ва биринчи бўлиб, жумъа кунида мусулмонлар бир жойга тўпланиб ибодат қилдилар. Бу биринчи жумъа эди.\nАбдурраҳмон ибн Каъб ибн Молик розияллоҳу анҳудан ривоят қилинади: «Оталарининг кўзи ожиз бўлиб қолгач, у киши етаклаб юрар эдилар: «Отам қачон жумъа куни азонни эшитса, Асъад ибн Зурорага раҳмат тилар эди. Мен бу ҳақда сўрадим. У киши: «Чунки у бизга илк бор Нақийъул Хазимот деб номланадиган «Нақийъ»да Бану Баёза Ҳаррасининг «Ҳазмун набийт»ида жумъа ўқитган кишидир», – деди. Мен: «Ўша куни неча киши эдинглар?» – дедим. У киши: «Қирқта», – дедилар». Абу Довуд, Ибн Ҳиббон, Байҳақий ривоят қилишган.\nАбдурраҳмон ибн Каъбнинг оталари машҳур саҳобий Каъб ибн Молик розияллоҳу анҳу қариганларида кўзлари ожиз бўлиб қолган эди. Абдурраҳмон раҳматуллоҳи алайҳи оталарини етаклаб юрар эди. Каъб ибн Молик розияллоҳу анҳу қачон Жумъа ҳақида сўз борса, Асъад ибн Зурорани Аллоҳ раҳмат қилсин, деб қўяр эдилар. Бу иш бир неча бор такрорлангандан кейин Абдурраҳмон оталарининг бу ишларига қизиқиб, нима учун Жумъа зикр қилинса, Асъад ибн Зурора розияллоҳу анҳуни Аллоҳ раҳмат қилсин, дейишлари ҳақида сўрадилар. Шунда, Каъб ибн Молик розияллоҳу анҳу Асъад ибн Зурора розияллоҳу анҳу уларга биринчи бўлиб Жумъа намозини ўқитган одам эканликларини, шунинг учун қачон Жумъа ҳақида сўз очилса, у кишига Аллоҳдан раҳмат тилашларини айтиб бердилар. Шу билан бирга, бу иш қаерда содир бўлганини ҳам ҳикоя қилиб бердилар. «Нақийъу Хазимот» жой номи бўлиб, Хазимотнинг ботқоқликдан қуриган жойи маъносини англатади. «Бани Баёза ҳарраси» эса ансорийларнинг Бани Баёза қабиласига мансуб қора тошли ерни билдиради. Мадинадан бир мил узоқда «Ҳарра» номли қора тошли жой бор. «Ҳазмун Набийт – Ҳазм дегани пастлик ер, дегани, ан-Набийт эса Яманлик бир уруғнинг отаси, Амр ибн Молик исмли кишининг лақаби. Демак, Мадинаи Мунавварада ўқилган биринчи Жумъа намози шаҳар яқинидаги Ҳарра номи билан машҳур бўлган қора тошли, ҳозир шаҳар ичида қолган жойда, ўша жойнинг қуриган ботқоқлигида жойлашган Бани Баёз қабиласига оид «Ҳазмун Набийт» номли қишлоқда ўқилган экан. Бу ишни Асъад ибн Зурора розияллоҳу анҳу ташкил қилган эканлар. Жумъа намози қишлоқ жойда ҳам ўқилади, деганлар ушбу ривоятни ҳам далил қилиб келтирадилар. Шунингдек, ушбу ҳадисда Абдурраҳмон ибн Каъб раҳматуллоҳи алайҳининг ўз оталаридан «ўша куни неча киши эдингиз?» деб сўраганларида, у кишининг «қирқта», деб жавоб берганлар.\nЎша куни Маккаи мукаррамадан Мусаъаб ибн Умайр розияллоҳу анҳу номига куннинг ярмидан сўнг барча тўпланиб икки ракъат намоз ўқиш борасида Расулуллоҳ соллаллоҳу алайҳи васалламнинг мактублари келди. Шундай қилиб жоҳилиятда энг биринчи бўлиб Каъаб инб Луай жумъани жорий қилган бўлса, Исломда биринчи бўлиб Асъад ибн Зурора розияллоҳу анҳу жумъани қоим қилганлар.\nРасулуллоҳ соллаллоҳу алайҳи васаллам ҳижрат қилганларида 14 кун Қубо деган жойда истиқомат қилганлар. Қубодан Мадина тараф йўлга тушиб, туянинг устида эканликларида Бану Солим қабиласида жуманинг аҳкомлари нозил бўлди ва умматга жума фарз қилинди. Биринчи бўлиб Расулуллоҳ соллаллоҳу алайҳи васаллам ўша жойда адо қилганлар. Шунинг учун ҳозирги кунда Мадинадаги ўша масжидни “Жума масжиди” деб номланади. Бу Расулуллоҳ соллаллоҳу алайҳи васалламнинг Исломдаги биринчи жумадаги хутба ва биринчи жума намозлари эди.\nМанбалар асосида маълумотлар тўпланди:\nЖамол Мавлянов Мир Араб ўрта махсус


Бугун Вашингтонда АҚШ Президенти Жорж Бушни иккинчи президентлик муддатига қасамёдга келтириш маросими бўлди.\n21 апрел 2021, Тошкент вақти: 06:28\nАҚШ пойтахти Вашингтонда жиддий хавфсизлик чоралари кўрилган. Шаҳар бўйлаб бетон тўсиқлар, темир панжаралар ўрнатилган ҳамда канализация люклари сварка ёрдамида маҳкамлаб ташланган.\nПолиция шаҳар марказидаги қарийб 100та кўчани беркитган. Атрофдаги уйларнинг томларига снайперлар жойлаштирилган ва кўчаларга портловчи моддаларни аниқловчи итлар чиқарилган.\nҚасамёд маросими ва ундан кейинги Пенсилвания Авенюсида бўладиган парадга ярим миллион одамнинг тўпланиши кутилмоқда.\nҚасамёд маросими давомида қатор намойишлар, жумладан урушга қарши намойишлар ўтказилиши кутилмоқда.\nКеча қасамёддан олдин ўтказиладиган маросимда Буш қасамёд маросимини миллат бирлиги куни, деб айтди.\n“Мен миллатим ва бутун жаҳон билан гаплашишга тайёрман. Мен америкаликлар озодликни севиши ва бутун дунё озодликка эга бўлишга ҳақли”, - деди Буш\nБуш қасамёд маросимида қиладиган чиқишида келажак тўрт йиллик муддати давомида амалга ошириладиган ишлар режасини маълум қилиши кутилмоқда.


Абдумалик Абдуллаев "Навбаҳор"да » Lochinlar.UZ\n» Янгиликлар » Абдумалик Абдуллаев "Навбаҳор"да\nАбдумалик Абдуллаев "Навбаҳор"да\n"Навбаҳор" жамоаси иккинчи даврага муносиб тайёргарлик кўриш мақсадида кеча Тошкент вилоятидаги Бўстонлиқ туманига етиб келиб бугундан машғулотларни бошлади.\nБир ярим мавсумни "Андижон"да ўтказган ҳужумчи Абдумалик Абдуллаев кеча "Навбаҳор" таркибига қўшилганлигини айтиш жоиз. Абдуллаев "Андижон" таркибида ушбу мавсумда 6 учрашувда (138 дақиқа) майдонга тушган.\nБугунги кечки машғулотларда жамоа сафига Акрам Баҳриддинов қўшилади. Шуни алоҳида таъкидлаш лозимки, янги мавсумда "Навбаҳор" сафига қўшилган футболчилар жамоани тарк этишлари мумкин. Олинган маълумотларга қараганда, футболчилар билан ҳисоб-китоб ишлари ҳал этилмаган. Шу боис кўплаб футболчилар "Навбаҳор"да ўйнамоқчи эмас. Вазият ижобий томонга ўзгаришига ишониб қоламиз.


Йўқолиб бораётган эзгу одатларимиз – Davronbek's blog\nЙўқолиб бораётган эзгу одатларимиз\nPosted on August 17, 2010 August 3, 2016 AuthorDavronbek2 Comments\nЁшлигимда қариялар билан кўп муомала қилганим учунми, жуда кўп эзгу одатларни хотирлайман. Уларнинг баъзиларини ҳозир ҳам кўриб қоламан, баъзиларини эса армон билан эслайман. Замонавий дунёда технологияларнинг ривожланиб кетиши одамларни дангаса қилиб қўйяпти, деган фикрга қўшиламан. Бунинг оқибатида эса, баъзи эзгу одатларимиз ҳам хотираларда қолиб кетмоқда. Ўзим туғилиб ўсган Марғилон шаҳри мисолида ўтган асрнинг 90-йилларида кўрганларимдан эсимга тушганларини зикр этсам:\nРамазон ойида сахарлик пайти маҳаллаларда овози баланд кишилар “Вақти сахар” дея сахарликка уйғотишарди. Одатда бундан мунодийлар велосипед миниб олиб, маҳалланинг у бошидан бу бошига қадар баланд овозда “Вақти сахар. Уйғонинглар” деб чақишарди. Бу одат ҳозирда Марғилоннинг баъзи маҳаллаларида сақланиб қолган.\n“Фалончи акамникига тўйгаа!”\nТўй маросимларида ҳам худди шу мунодийлар бомдод намози ўқилмасидан илгари “Ҳей фалончи, Фалончи акамникига тўйга!” деб ҳар битта хонадонга узоқдан овоз бериб чақиришади. Бу одат ҳам ҳозирда эски маҳаллаларимизда сақланиб қолган.\nЁз кунларида масжид хоналарида кишилар катта елпиғич олиб, хона ўртасида туриб, намозхонларни елпиб туришарди. Шу одатни анчадан бери кўрмадим. Ваҳоланки, ўша пайтларда ҳам вентиляторлар бўларди (лекин қиммат эди), лекин савобталаб мусулмонлар бу хусусда ҳам илғор эдилар.\nЯна ёзнинг иссиқ кунларида масжид хоналари бўйлаб, пақирда муздай сув олиб, кружкаларда тарқатиларди. Бу одатни 2010 йили таровиҳ хатмида ҳам учратиб хурсанд бўлгандим.\nЁз кунларида бозор ва масжид кўчаларига кичик бакларда муздай сув олиб чиқиб қўйиб, ичига зам-зам сув аралаштириб қўйишарди. Биронта кўринадиган жойга эса “Оби худойи” деб ёзиб қўйишарди. Йўловчилар эса ёзувни кўриши билан ўша сувдан келиб, чанқоғи қонгунича бемалол ичиши мумкин эди. Одатда сув эгаси кўринмасди. Лекин баклар бўшаб қолганда, яна тўлдириб қўйиларди.\nЖомеъ масжидларида жума куни жумъадан чиққанларга бепул айрон тарқатиларди. Эсимда, Марғилон деҳқон бозори рўпарасидаги Таронбозори масжиди ёнидаги газсувхонада ҳар жума бепул газсув тарқатиларди.\nМаҳаллада кимдир вафот этса 4-5 та йигитлар қабристонга боришарди-да, қабр қазиш ишида қатнашишарди. Ҳозир ҳам бу одат сақланиб қолган.\nЖаноза намози ўқилиб, маййитни қабристонга олиб келиб кўмиш маросими тугагандан сўнг бир киши ўлган инсон ҳақида “Фалончи ака қанақа инсон эдилар?” деб сўрайди. Жамоат эса “Худо раҳмати!” деб гувоҳлик берарди. Мусулмонларнинг бир биродарлари ҳақида унинг сафари олдидан эзгу гувоҳликлари яхши одатдир. Бу одат ҳам эски маҳаллаларда сақланиб қолган.\nАзадор кишиларга зиёфат\nАзадор хонадони қайғу зўридан овқат қилишга ҳам ҳоли бўлмайди. Шундай кунларда қўшнилар азадорнинг хонадонига навбат билан овқат пишириб беришади. Пайғамбаримиз с.а.в. ҳам шуни тавсия этганлар. Бу одат сақланиб қолган.\nХашар бор юрт яшар\nХалқимизнинг эзгу одатларидан бири хашардир. Бунда маҳалла аъзоларининг бир-бирига меҳри ортади. Хашарнинг яна бир эзгу одати қўшнисиникида хашар бўлса, ён қўшнилари унинг овқатини қилиб беришади. Бири овқат қилиб берса, бири мева олиб чиқади, бири муздай шарбатлар қилиб чиқади. Хулласи, хашар қилаётган одамнинг ўша кунги ҳаражатлари қўшнилар томонидан қопланади. Бу одат сақланиб қолган.\nИффат ва олижаноблик\nБунисига шахсан гувоҳи бўлмаганман. Лекин гувоҳ бўлган қариялар билан кўп суҳбат қилганман. Биз кўрмаган замонларда уйларда водопровод бўлмаган, ҳамма ҳовуздан сув ичадиган пайт экан. Шунда аёллар сувга чиқишдан ҳаё қилишаркан-да, дарвозаларининг тагига пақирларини қўйиб қўйишаркан. Йўлда кетаётган эркаклар эса пақирни кўришлари билан ҳовузга бориб сув олиб келиб, яна дарвоза тагига қўйиб кетишаркан.\nХонадон дарвозаси тақиллатилса, агар уйда эркак киши бўлмаса, аёллар овозларини чиқармасдан икки махсус тахтасни бир-бирига уриб қўйишаркан. Буни эшитган киши уйда эркаклар йўқ экан, дея индамай кетавераркан.\nБир синфдошимнинг фамилияси Ҳожихонов. Бобоси пиёда ҳажга бориб келган эканлар. 6 ой боришга, яна 6 ой келишга вақт кетган экан. Шунинг учун ҳам у кишини Ҳожихон дейишаркан. Шу муборак зот уйда кечқурун ҳеч қачон меҳмонсиз овқатланмас эканлар. Иброҳим алайҳиссаломнинг одатларидан бу кишида ҳам бор экан. Шомдан кейин йўлга чиқарканлар-да, бозор, масжид атрофидаги мусофирларни олиб, уйга келарканлар-да, меҳмон билан биргаликда овқатланарканлар. Эртаси куни эса манзилга кузатиб қўярканлар. Бир келган таниш дея, доим хонадонларидан меҳмон аримас экан…\nҲозирча эсимга тушганлари шулар.\nСиз ҳам эслаб кўринг. Қандай эзгу одатларни соғиндингиз?\nCategoriesKundalik mulohazalarTagsobi xudoyi, odatlar\n← Previous Previous post: Birodarlarimni sog’indim…\nNext → Next post: Ramazonning bir kuni\n2 thoughts on “Йўқолиб бораётган эзгу одатларимиз”\nBir sinfdoshimning familiyasi Hojixonov. Bonosi piyoda hajga borib kelgan ekanlar. 6 oy borishga, yana 6 oy kelishga vaqt ketgan ekan. Shuning uchun ismlarini Hojixon deyisharkan. Shu muborak zot uyda kechqurun hech qachon mehmonsiz ovqatlanmas ekanlar. Ibrohim alayhissalomning odatlaridan bu kishida ham bor ekan. Shomdan keyin yo’lga chiqarkanlar-da, bozor, masjid atrofidagi musofirlarni olib, to’g’ri uyga kelarkanlar-da, mehmon bilan birgalikda ovqatlanarkanlar, ertasi kuni esa manzilga kuzatib qo’yarkanlar. Bir kelgan tanish deya, doim xonadonlaridan mehmon arimas ekan… Allohim, shundayin insonlarni jannatingda mehmon ayla!\nFacebookda Masud Mahsudov yozadi:\nYoshligimda, esimda bor, uyimizga uzoq shaharlardan 2-3 kunga qoladigan bo’lib mehmon kelsa, dadamning yaqin do’stlari o’sha mehmonlarni o’z uylariga mehmonga chaqirishar edi.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Гўзаллик танлови ғолибасининг юзига кислота сепиб юборишди\t14:52, 12 январь\tИталиянинг “Мисс Романья” номли гўзаллик танлови ғолибаси 28 ёшли Жессика Нотаро собиқ севгилиси томондан юзига сепилган кислота туфайли оғир аҳволда касалхонага ётқизилди, деб хабар берди “Тvzvezda.ru” нашри.\nЭдсон Таварес қамоққа олинган. Жессика бундан илгари ҳам Эдсоннинг қўпол ҳаракатлари тўғрисида полицияга мурожаат қилган. Улар маълум муддат бирга яшашган. Бундан бир йил муқаддам қиз муносабатларга чек қўйган. Шундан кейин Эдсон қизнинг орқасидан пойлаб, қасд олишини айтиб, қўрқитган. Жессика Нотаро 2007 йилда “Мисс Романья” гўзаллик танловида ғалаба қозонган. Шундан кейин миллий гўзаллик танловларида қатнашиб, финалгача етиб борган. Охирги пайтда Жессика Нотаро Римини шаҳар дельфинариясида ишлаб, денгиз мушукларини машқ қилдирган.\nТанаси бошқа дард билмас ёҳуд Таъмагир шифокорнинг аччиқ изтироблари\tАжинлар нимадан қўрқади? Ёхуд эрта қаримаслик чоралари\tГўзаллиги туфайли ота-онаси кўчага чиқармаган қиз\tҚўллар парвариши ва совуқ мавсум сабоқлари\tАёзда юз қандай парвариш қилинади?\tЖиноятчи олмахон дўкондан шоколад ўғирлади\tОтправить


АҚШ ва бошқа мамлакатлар элчихоналари элчиларнинг бошқа мамлакатларнинг ички ишларига аралашмаслиги тўғрисида баёнот берди.\nТуркия президенти Ражаб Тоййиб Эрдўған 10 мамлакат элчиларини персона нон грата деб эълон қилиш масаласи элчихоналарнинг Туркиянинг ишларига аралашмаслик тўғрисидаги баёнотларидан сўнг ечим топганини билдирди.\nДушанба куни АҚШ ва бошқа мамлакатлар элчихоналари элчиларнинг бошқа мамлакатларнинг ички ишларига аралашмаслиги тўғрисида баёнот берди.\n“Айрим мамлакатлар элчилари бизнинг суверенитетимизни нишонга олганди. Бундай баёнот бизнинг судялар, адвокатларимиз учун катта ҳақорат ҳисобланади. Туркия суди мустақил ва ҳеч кимнинг буйруғига бўйсунмайди. Шу боис бундай ҳақоратга жавоб қайтариш – бизнинг бурчимиз. Биз инқироз пайдо қилмоқчи эмасмиз, аммо мамлакатимиз ҳуқуқлари, манфаати ва ғурурини ҳимоя қилишни истаймиз. Бугун элчихоналарнинг баёнотларидан сўнг вазият ўзгарди”, – деди Эрдўған.\nЭрдўғаннинг сўзларига кўра, у элчилар бундан буён Туркия ҳақидаги баёнотларида эътиборлироқ бўлишларига ишонади.\n18 октябрь куни АҚШ, Германия, Франция, Канада, Нидерландия, Дания, Швеция, Норвегия, Финландия ва Янги Зеландия элчилари қўшма баёнот эълон қилган, унда Туркия ҳукуматидан ҳуқуқ фаоли Усмон Кавала бўйича масалага тезкорлик билан адолатли ечим топиш сўралган эди. Элчилар фаолнинг ҳибсда сақланиши Туркия учун “кўланка” эканлигини қайд этган. Баёнот эълон қилинган куннинг эртасига бу 10 та мамлакат элчилари Туркия Ташқи ишлар вазирлигига чақирилган.\n21 октябрда Туркия президенти АҚШ, Германия, Дания, Финландия, Франция, Нидерландия, Швеция, Канада, Норвегия ва Янги Зеландия элчиларини мамлакат суди ишларига аралашишгани учун танқид қилган. Кейинроқ эса уларни мамлакатдан чиқариб юборишга қарор қилди.\nХорватия ва Эстониянинг Ўзбекистондаги янги элчилари тайинланди\n07:34 / 25.11.2021\n23:16 / 24.11.2021\nБАА инвестиция киритиши тўғрисидаги хабардан сўнг турк лираси қадри ошди


Туркия Европа иттифоқига черковларга айлантирилган масжидлар ҳақида эслатиб қўйди - Jahon xabarlari - Новости - Antiqa.Net\nТуркия ташқи ишлар вазири Мавлут Човушўғлу Истанбулдаги Аё София музейи масжидга айлантирилиши юзасидан Европа иттифоқи билдирган танқидга қарши чиқди. Човушўғлу бу танқидга жавобан Европада черковларга айлантирилган масжидлар ҳам борлигини эслатиб қўйган.\nАввалроқ Европа дипломатияси раҳбари Жозеп Боррель Анқаранинг ушбу қарорини танқид остига олган.\n“Испанияда черковларга айлантирилган масжидлар бор. Нима энди уларнинг қайта масжидларга айлантирилишини талаб қилишимиз ёки буни қоралашимиз керакми? Худди шу масала Туркиянинг суверен ҳуқуқи ҳисобланади”, деб айтган Човушўғлу.\nБоррель Туркиянинг Аё София бўйича қарори диний ҳамжамиятларда зиддият келтириб чиқаришини ва Европа иттифоқининг Туркия билан мулоқот қуриш учун амалга ошираётган саъй-ҳаракатларига путур етказишини айтган.\nТуркиянинг олий маъмурий суди 10 июлда Аё София музей-ибодатхонасининг масжидга айлантирилишига рухсат берган. Шундан кейин Туркия президенти Ражаб Тоййиб Эрдўған бу ҳақидаги тегишли фармонни имзолаган. У музей Туркия суверенитети таъсирида эканини ва бу қарор ҳурмат қилиниши кераклигини айтган. Туркия ташқи ишлар вазирлигида масжидга бошқа динлар вакиллари ҳам ташриф буюра олишларига ва унинг ичидаги ишлар ЮНЕСКОнинг Жаҳон маданий мероси талабларига риоя қилинган ҳолда олиб борилишига ваъда берилган.


Ҳокимият вакилига қаршилик кўрсатганлик учун жазо чоралари кучайтирилмоқда | NORMA.UZ\nОлий Мажлис Сенатининг XIX ялпи мажлисида сенаторлар томонидан бир қатор қонунлар маъқулланди.\nСенат мажлисида «Тўловга қобилиятсизлик тўғрисида»ги Қонун кўриб чиқилди.\nҚонунда тўловга қобилиятсизликнинг соғломлаштириш таомилларини ўтказиш жараёнида вужудга келган жорий солиқ тўловларини ҳисоблашни тўхтатиб туриш ва жараён муддати якунлангандан сўнг тўлаш назарда тутилмоқда.\nСуд бошқарувчисининг ҳуқуқлари кенгайтирилмоқда. Давлат хизматлари агентлиги орқали кўрсатиладиган хизматлардан олдиндан тўловларни амалга оширмасдан фойдаланиш, давлат органларидан қарздор фаолияти бўйича маълумотларни бепул олиш каби янги нормалар киритилди. Фуқаролик ва иқтисодий суд ишларини юритишга ихтисослашуви бўйича лицензияга эга бўлган адвокатларга ҳам тўловга қобилиятсизлик таомилларини ўтказиш ҳуқуқи берилади. Қарздорнинг (жисмоний шахснинг) ойлик даромадларидан келиб чиқиб, қарзларни тўлов графиги асосида бўлиб-бўлиб тўлаш тартиби жорий этилмоқда. Қонун сенаторлар томонидан маъқулланди.\n«Қишлоқ хўжалигига мўлжалланмаган ер участкаларини хусусийлаштириш тўғрисида»ги Қонун муҳокама қилинди.\nҲужжатда хусусийлаштириш объектлари ва хусусийлаштирилмайдиган ер участкалари ҳамда хусусийлаштириш субъектлари доираси, ер участкаларини хусусийлаштириш шакллари белгиланган. Бўш турган ер участкаларини, давлат кўчмас мулк объектлари жойлашган ер участкаларини хусусийлаштириш тартиби, ер участкаларини хусусийлаштириш бўйича электрон онлайн-аукционда иштирок этишга доир буюртма, хусусийлаштириладиган ер участкасининг қийматига доир нормалар мустаҳкамланмоқда.\nЕр участкаси унда жойлашган давлат кўчмас мулк объекти билан бир вақтда хусусийлаштирилган тақдирда, ер участкаси ва кўчмас мулк объектига бўлган мулк ҳуқуқи учун ягона давлат ордери расмийлаштирилади.\nМажлисда «Ўзбекистон Республикасининг Маъмурий жавобгарлик тўғрисидаги кодексига қўшимча ва ўзгартишлар киритиш ҳақида»ги Қонун муҳокама этилди.\nҚонун профилактика (катта) инспекторларининг фуқаролар ҳуқуқ ва манфаатлари ҳимоя қилинишини кучайтириш, уларга бириктирилган ҳудудда жиноятлар сонини камайтириш, улар олдини олиш ва бартараф этиш чора-тадбирларини амалга оширишда ваколатларни кенгайтирмоқда. Кодекс маъмурий иш иштирокчиларининг ярашилганлиги муносабати билан маъмурий жавобгарликдан озод қилиш бўйича янги нормалар билан тўлдирилмоқда. Қонун сенаторлар томонидан маъқулланди.\n«Давлат божхона хизмати тўғрисида»ги Ўзбекистон Республикаси Қонунига қўшимча ва ўзгартишлар киритиш ҳақида»ги Қонун кўриб чиқилди.\nУшбу Қонунга ўз ваколатлари доирасида жиноий фаолиятдан олинган даромадларни легаллаштириш, терроризм ва оммавий қирғин қуролини тарқатишни молиялаштиришга қарши курашиш бўйича чора-тадбирларни ишлаб чиқиш ҳамда амалга оширишда иштирок этиш вазифаси киритилди. Қонун божхона аудитини амалга ошириш ва ҳужжатларни текшириш, 30 ёшдан ошган фуқароларни божхона органларининг ихтисослаштирилган таркибий тузилмаларига хизматга қабул қилиш мумкинлигини белгиловчи нормалар билан тўлдирилди. Қонун сенаторлар томонидан маъқулланди.\n«Ўзбекистон Республикасининг Жиноят кодексига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартишлар киритиш ҳақида»ги Қонун муҳокама қилинди.\nҚонун билан Жиноят кодексининг ҳокимият вакили ёки фуқаровий бурчини бажараётган шахсга қаршилик кўрсатиш, яъни хизмат вазифасини бажараётган ҳокимият вакилининг қонуний фаолияти ёки фуқаровий бурчини бажараётган шахсга фаол қаршилик кўрсатиш билан боғлиқ жиноятнинг жазо чоралари кучайтирилмоқда.\nМаъмурий жавобгарлик тўғрисидаги кодексга ички ишлар органлари ходими ёки Миллий гвардия ҳарбий хизматчиси (ходими)нинг қонуний талабларини бажармаганлик, уларнинг ўз хизмат бурчларини бажаришларига қаршилик кўрсатганлик ва ҳокимият вакилининг қонуний талабларини бажармаслик ёки хизмат вазифаларини бажаришига тўсқинлик қилганлик учун жавобгарликни кучайтиришни назарда тутувчи ўзгартишлар киритилмоқда. Қонун сенаторлар томонидан маъқулланди.\nМажлисда «Ўзбекистон Республикасида коррупцияга қарши курашиш тизими такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун муҳокама қилинди.\nҲужжатга мувофиқ қуйидаги қонун ҳужжатларига ўзгартириш ва қўшимчалар киритилмоқда:\n«Ўзбекистон Республикаси Олий Мажлиси Қонунчилик палатасининг Регламенти тўғрисида»ги;\n«Ўзбекистон Республикаси Олий Мажлиси Сенатининг Регламенти тўғрисида»ги;\n«Бирлашган Миллатлар Ташкилотининг Коррупцияга қарши Конвенциясига (Нью-Йорк, 2003 йил 31 октябрь) Ўзбекистон Республикасининг қўшилиши тўғрисида»ги;\n«Жиноят ишини юритиш чоғида қамоқда сақлаш тўғрисида»ги;\n«Ҳуқуқбузарликлар профилактикаси тўғрисида»ги;\n«Парламент назорати тўғрисида»ги;\n«Коррупцияга қарши курашиш тўғрисида»ги;\n«Маъмурий қамоқни ўташ тартиби тўғрисида»ги қонунлар, шунингдек Жиноят-ижроия кодексига.\nКиритилган қўшимчалар билан Коррупцияга қарши курашиш агентлиги ва ушбу фаолиятни бевосита амалга оширувчи давлат органлари олдида турган коррупцияга қарши курашишга доир вазифаларнинг самарали амалга оширилиши таъминланади.\nЯлпи мажлисда сенаторлар томонидан «Фарзандликка олиш тартибининг ҳуқуқий асослари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун муҳокама қилинди.\nҚонун билан ижтимоий аҳамияти катта бўлмаган, унча оғир бўлмаган ҳамда фарзандликка олишга тўсқинлик қилмайдиган жиноят турларини содир этиб, жазо муддатини ўтаганларга нисбатан фарзандликка ва васийликка олиш имконияти яратилиши назарда тутилмоқда. Боланинг энг устувор манфаатларини ҳисобга олган ҳолда, фарзандликка олишга монелик қиладиган касалликларга чалинган шахслар рўйхати Вазирлар Маҳкамаси томонидан тасдиқланиши белгиланмоқда.\n«Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонун кўриб чиқилди.\nСолиқ тўловчилар солиқ қарзини тўлаш имкониятига эга бўлмаётгани боис, уларга солиқларни бўлиб-бўлиб тўлаш имкони берилиши назарда тутилмоқда.\nБожхона кодексига ўзгартиришлар киритилмоқда, уларда товарларни импорт қилиш билан 3 йилдан ортиқ вақтдан буён шуғулланаётган, божхона тўловлари бўйича мажбуриятларини бажариб келган, лекин молиявий аҳволига кўра тўловларни белгиланган муддатда тўлаш имкониятига эга бўлмаган ташқи иқтисодий фаолият иштирокчиларига божхона тўловларини бўлиб-бўлиб тўлаш ҳуқуқи берилиши белгиланмоқда. Қонун сенаторлар томонидан маъқулланди.


Муҳим анжуман бўсағасида — Ishonch Gazetasi\nМуҳим анжуман бўсағасида\nАввал хабар берганимиздек, Касаба уюшмалари Федерацияси ташаббуси билан 24-26 апрель кунлари Тошкентда «Ҳаракатлар стратегияси ва кучли ижтимоий сиёсат: халқаро амалиёт ва Ўзбекистон тажрибаси» мавзусида Халқаро конференция бўлиб ўтади. Ушбу нуфузли анжуманда қатнашиш учун ташриф буюрган халқаро ташкилотлар ҳамда касаба уюшмалари марказлари вакилларининг мазкур анжуман ҳақидаги фикр-мулоҳазалари билан қизиқдик.\n— Ўзбекистонда ўтказилаётган ўта муҳим ва нуфузли тадбирда илк бор иштирок этиш имкониятига эга бўлиб турганимдан хурсандман. Кези келганда таъкидлашни истардимки, мана бир неча йиллардан бери меҳнаткашлар фаолияти бўйича ХМТ Бюроси билан ҳамкорлик қилаётган ушбу давлат биз учун устувор мамлакатлар рўйхатидан жой олиб келмоқда. Бу юртингизда аҳоли фаровонлигини ошириш, бандлик, муносиб меҳнат шароити ҳамда меҳнаткашларнинг ижтимоий-иқтисодий ҳуқуқлари ва манфаатларини ҳимоя қилиш йўналишларида амалга оширилган катта ишлар самарасидир. Эътиборли жиҳати, касаба уюшмалари ўзининг асосий вазифалари билан бир қаторда, мамлакат ижтимоий-иқтисодий ҳаёти ҳамда ижтимоий соҳада қонун ижодкорлиги фаолияти билан ҳам жиддий шуғулланаётир. Конференцияда долзарб масалаларни атрофлича муҳокама қиламиз ва тўпланган тажрибаларимиз билан ўртоқлашамиз, бу эса барчамиз учун фақат наф келтиришига ишончим комил.\nМария Хелена АНДРЕ,\nХалқаро меҳнат ташкилотининг меҳнаткашлар фаолияти бўйича Бюроси (ACTRAV) директори:\n— Бу менинг ушбу мамлакатга биринчи ташрифим эмас. Биз етарли даражада ҳамкорлик қилиб келаётирмиз. Анъанавий давра суҳбатлари, семинар ва тренингларда мунтазам қатнашамиз. Шу билан бирга, таъкидлашим лозимки, мазкур конференция ўзининг кўлами ва қатнашчиларнинг сонига кўра тарихий аҳамият касб этмоқда. Анжуманда Марказий Осиё минтақасидаги барча касаба уюшма марказлари илк бор иштирок этаётгани эса янада қувонарлидир. Шубҳа йўқки, Тошкент анжумани ўзининг самарали натижалари билан барчамиз учун фойдали бўлади.\nЕвропа ва Марказий Осиё сектори мудири:\n— Биз делегациямиз аъзолари билан Ўзбекистонга автомобилда келдик. Биласизми, икки давлат чегарасида одамлар гавжум, уларнинг юзидаги миннатдорликни кўрмаслик мумкин эмас. Қарийб чорак асрдан буён масофа нуқтаи назаридан ёнма-ён яшаб келган бўлса-да дийдорлашиш имконидан маҳрум бўлган қариндошлар, оға-инилар учун мамлакатларимиз ўртасидаги инқилобий муносабатлар ўзгариши оламшумул янгилик сифатида қабул қилинмоқда. Ахир бу инсонлар тақдирига дахлдор хурсандчилик. Икки давлат раҳбарлари хоҳиш-иродаси билан қўйилган эзгу қадамлар «икки тилда сўзлашувчи бир халқ»нинг бир-бирига беқиёс меҳрини уйғотганини сўз билан таърифлаш қийин. Ўзбекистонга кириб келар эканмиз, бизни йўллардаги тиғиз транспорт оқими чин маънода ҳайратга солди. Буни халқнинг фаровонлиги белгиси, бир сўз билан айтганда, унинг яхши яшаётганидан бир далолат сифатида баҳоладик.\nҚолаверса, бугун Ўзбекистон ва Тожикистон касаба уюшмалари ўртасида ўзаро ҳамжиҳатлик ва ҳамкорликда ишлаш бўйича Меморандумни имзолаганимиз, ўйлаймизки, муносабатларимизда муҳим қадам, изчил ҳамкорлик йўлида мустаҳкам замин бўлиб хизмат қилади. Ўзбекистон касаба уюшмаларининг глобал муаммолар юзасидан ўзига хос мулоқот майдони яратиб, халқаро конференция ташкил этаётгани янада қувонарли. Анжуман ишига улкан муваффақият тилаб қоламиз.\nТожикистон мустақил касаба уюшмалари Федерацияси раиси:\n— Ўзбек ва қозоқ халқларини дунёдаги энг яқин қардош эллар десам муболаға қилмаган бўламан. Ўзим тарихчи бўлганим учун ҳам бизнинг ўтмишимиз бир-бирига узвий туташиб кетганини алоҳида таъкидлагим келади. Сизларнинг муваффақиятингизни ўз халқимнинг ютуғи сифатида баҳолайман. Бугун Ўзбекистон дунёга шиддат билан уйғунлашувни бошлади, Президент Шавкат Мирзиёев томонидан илгари сурилаётган улуғвор ва эзгу ғоялар, истиқболли, ҳар икки давлат учун ниҳоятда юксак аҳамиятга эга бўлган ташаббусларни Қозоғистоннинг ҳар бир фуқароси мамнуният билан кутиб олмоқда. Биз ҳамжиҳатлик тарафдоримиз. Халқаро конференция кун тартибига қўйилган масалалар биз учун ҳам муҳим ва аҳамиятли. Биз унда фаол иштирок этиб, илгари сурилаётган ташаббусларни қўллаб-қувватлаш ниятидамиз.\nҚозоғистон касаба уюшмалари Федерацияси раисининг ўринбосари:\n— Биз Ўзбекистоннинг барча йўналишлардаги очиқ ва прагматик сиёсатини тўла қўллаб-қувватлаган ҳолда, бундан буён изчил ҳамкорлик таклиф этилаётганидан бағоят хурсандмиз. Халқларимиз ўртасидаги азалий яқинлик ҳам бунга ҳамоҳангдир. Айнан шунга кўра ҳам Ўзбекистон касаба уюшмалари Федерациясининг яқин қўшни мамлакатлар касаба уюшмалари билан ўзаро алоқаларни янада мустаҳкамлаш ниятида эканлиги бизни беҳад қувонтиради. Чунки биргаликда муҳокама қиладиган, ҳамжиҳатликда ечим излайдиган масалаларимиз оз эмас. Ўйлаймизки, эртага бошланажак халқаро конференция бу фикрлашувлар учун ўзига хос платформа вазифасини ўтайди.\nҚирғизистон касаба уюшмалари Федерацияси раисининг ўринбосари:\nДунё нигоҳи шаҳри кешда Шаҳрисабзда биринчи халқаро мақом санъати анжумани\nДавлат тили ҳақидаги қонунни қайта кўриб чиқиш зарур\nҲамманинг хабари бор-у, чора йўқ…\n“Энг илғор мутахассис” танлови ғолиблари аниқланди


“ШЎРТАН” КИЧИК ҒАЛАБАГА ЭРИШДИ\nБугун, Ғузор “Марказий” стадионида бўлиб ўтган “Шўртан”-“Насаф” назорат учрашувида жамоамиз кичик, 2:1 ҳисобда ғалабага эришди.\nИккинчи давра тайёргарлигидан ўрин олган ушуб учрашувнинг биринчи бўлимида мураббийларимиз ёшлар таркибини синовдан ўтказган бўлса, иккинчи бўлимда жамоамизнинг асосий таркиб футболчилари рақиб билан куч синашди.\nУчрашувнинг биринчи ярмида футболчиларимизга нисбатан яхшироқ ҳаракат қилган меҳмонлар Ислом Кенжабоевнинг 38-дақиқада дарвозамизга киритган тўпи эвазига жамоасини олдинга чиқариб олди ва бўлимни 0:1 ҳисобда “Насаф” фойдасига якунланишини таъминлади.\nИккинчи бўлимда асосий таркибимиз ўзини синаб кўрди ва учрашувнинг иккинчи қисми яққол жамоамиз устунлигида ўтди. Аввалига, ўйиннинг 51-дақиқасида белгиланган пенальтини бехато бажарган Игорь Таран ҳисобни тенглаштирди. Учрашувнинг 86-дақиқасига келиб эса Элдор Бойматов “оқ бўрилар”ни олдинга олиб чиқишга эришди 2:1.\nҒузорликларнинг “аждарлар”га қарши кечган учрашуви шу тариқа ўз ниҳоясига етди, ўйинда ҳисоб бошқа ўзгармади.\nҚуйида эса ушбу назорат-ўртоқлик учрашувида а майдонда тўп сурадиган футболчилар билан танишишингиз мумкин.\n“Шўртан” – “Насаф” назорат учрашуви. (0:1) 2:1\nҒузор “Марказий” стадиони. 14.07.2017йил.\nҚанот ҳакамлари: Артем Калинин, Фарҳод Усмонов.\nНазоратчи ҳакам: Асрор Хўжаев\nГоллар: 9.Таран -51 (пенальтидан), 18.Элдор Бойматов-86, – 32.Ислом Кенжабоев -38.\nОгоҳлантириш: 38.Шерзод Насруллаев-10,\n“Шўртан” (1-бўлим): 1.Элдор Тожибоев, 4.Нурали Падаров, 3.Мирмуҳсин Сатторов, 10.Хасанбой Эргашев, 29.Акром Бахромов, 22.Шамсиддин Сагдуллаев, 7.Олим Каримов, 23.Юсуф Бўриев, 20.Шаҳзод Хурсанов, 17.Ғулом Раҳмонов, 11.Жасур Холтўраев.\n“Шўртан” (2-бўлим): 93.Алибек Тўропов, 27.Евгений Кочнев, 15.Обид Жўрабоев, 14.Умар Эшмуродов, 18.Элдор Бойматов, 77.Отабек Нарзуллаев, 2.Суннатилло Мамадалиев, 19.Маъруфхон Муродов, 12.Достон Абдурахмонов, 88.Аббос Амонов, 9.Игорь Таран.\n“Насаф”: 44.Музаффар Шарипов (35.Абдувоҳид Неъматов-78), 5.Ғолиб Ғайбуллаев, 6.Акмал Мозговой (14.Дадажон Маматқулов -78), 7.Дилшод Саитов, 18.Сирожиддин Қўзиев (4.Отабек Комилжонов-70), 34.Илҳомжон Алижонов, 38.Шерзод Насруллаев, 28.Сардор Саъдуллаев (15.Наврўз Изатиллаев-57), 10.Ислом Рашидхонов (16.Худоёрхон Сагдуллаев-62), 45.Дилшод Хушбаков (33.Шоҳмалик Комилов-78), 32.Ислом Кенжабоев (22.Ойбек Бозоров-65).\n“Шўртан”да юз бераётган янгиликларни билишни истасангиз, бизни сайтимизни кузатиб боришда давом этинг.


Халқ таълими вазирлиги ҳузурида эксперт-таҳлил кенгаши ташкил қилинмоқда\n2018.07.30 | Янгиликлар\nЖорий йилнинг 27 июль куни Халқ таълими вазирлигида эксперт-таҳлил кенгашининг биринчи сессияси бўлиб ўтди. Унда таълимнинг аҳамиятини оширишдаги асосий мақсадлар ва кенгашнинг мақсад ва вазифалари муҳокама қилинди. Халқ таълими вазири Ш.Шерматов билан бўлган учрашувда кенгаш вакиллари Х.Сулаймонова (DaVinci), В.Кан (MYWAY), М.Қосимов (Ambit), Х.Мамасаидов (Dekos.uz), В.Ким (Study Smart Project), А.Юсуфов (lebazar.uz), Л.Пўлатов (Premium Parts), У.Ишмуҳаммедов (Edu Action)лар иштирок этишди.\nЭксперт-таҳлил кенгаши вазирлик билан ўқувчилар, уларнинг ота-оналари, давлат ва хусусий мактаблар маъмурияти, ўқитувчилари, шунингдек, бошқа таълим муассасалари ўртасида ўзаро ҳамкорликни таъминлаш мақсадида ташкил этилмоқда.\nТаъкидлаш жоизки, Эксперт-таҳлил кенгаши консультатив-маслаҳат органи бўлиб, ўз фаолиятини жамоатчилик асосида олиб боради, унинг асосий вазифаларидан бири Халқ таълими вазирлиги фаолияти устидан жамоатчилик назоратини амалга оширишдир.\nDaVinci Management Consulting асосчиси ва ҳамкор бошқарувчиси Сулаймонова Ҳилола Рашитовна бир овоздан Эксперт-таҳлил кенгаши раиси этиб сайланди. Ҳ.Сулаймонова, шунингдек, Zarplata.uz стартапи асосчиси, муваффақиятли бизнес-тренер, мотивацияли маърузачи, инсон капиталини ривожлантириш соҳаси бўйича 12 йиллик иш тажрибасига эга бизнес консультант ҳисобланади. Ҳилола Рашитовна моҳир бошқарувчиларни топиш, иқтидорларни жалб қилиш ва ривожлантириш ҳамда HR (human resource management) бошқаруви соҳасида кўп йиллик тажрибага эга экспертдир.\nУчрашув якунларига кўра мактаблар ҳолатини батафсил таҳлил қилиш, замонавий ўқув дастурларини яратиш бўйича стратегияларни ишлаб чиқиш, мактаб ўқувчиларида ижодий фикрлашни ривожлантиришга қаратилган қўшимча тўгараклар ва спорт секциялари яратишни бошлаш бўйича қарор қабул қилинди. Томонлар халқ таълими тизимини такомиллаштириш йўлида яқин ҳамкорликка тайёр эканликларини билдиришди.


Ўзбекистонда 22 ноябрь куни об-ҳаво ҳарорати кўтарилади - Халқ сўзи\n00:43 22 Ноябрь 2021 Жамият\nУнга кўра, Қорақалпоғистон ҳамда Хоразм вилоятида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат 22 ноябрда кечаси 0–5 даража илиқ, кундузи 10–15 даража, 23–24 ноябрда кечаси 0–5 даража илиқ, кундузи 12–17 даража илиқ, 25 ноябрда кечаси 0–5 даража, кундузи 8–13 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат 22 ноябрда кечаси 0–5 даража илиқ, кундузи 12–17 даража илиқ, 23 ноябрда кечаси 0–5 даража илиқ, кундузи 14–19 даража илиқ, 24–25 ноябрда кечаси 2–7 даража илиқ, кундузи 12–17 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат кечаси 0–5 даража, кундузи 12–17 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат 22 ноябрда кечаси 2–7 даража илиқ, кундузи 13–18 даража илиқ, 23 ноябрда кечаси 2–7 даража илиқ, кундузи 15–20 даража илиқ, 24–25 ноябрда кечаси 2–7 даража, кундузи 13–18 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Шамол шарқдан 5—10 метр/секунд тезликда эсади. Ҳарорат кечаси 0–5 даража илиқ, кундузи 10–15 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Шамол шарқдан 7–12 метр/секунд тезликда эсади. Ҳарорат 22 ноябрда кечаси 3 даража совуқ–2 даража илиқ, кундузи 5–10 даража илиқ, 23–25 ноябрда кечаси 0–5 даража, кундузи 8–13 даража илиқ бўлади.